stanford-oval/wikipedia huggingface dataset:
มีฮาอิล ตูฮาเชฟสกี
ทฤษฎีปฏิบัติการทางลึก

ตูฮาเชฟสกีมักได้รับความชอบจาก ทฤษฎีปฏิบัติการทางลึก (deep operation) ซึ่งรูปขบวนผสมเหล่าโจมตีลึกหลังแนวรบข้าศึกเพื่อทำลายแนวหลังและลอจิสติกส์ของข้าศึก แต่บทบาทแน่ชัดของเขาไม่ชัดเจน และมีข้อพิพาทเพราะขาดแหล่งที่มาปฐมภูมิ และงานจัดพิมพ์ของเขามีปริมาณทฤษฎีต่อเรื่องจำกัด อาจารย์บางคนในวิทยาลัยการทหารคัดค้านทฤษฎีนี้ กองทัพแดงมักนำทฤษฎีมาในใช้ในกลางคริสต์ทศวรรษ 1930 ซึ่งแสดงเป็นมโนทัศน์ในระเบียบสนามของกองทัพแดง ค.ศ. 1929 และพัฒนามากขึ้นในคำสั่งการยุทธ์ทางลึก ค.ศ. 1935 สุดท้ายมีการประมวลมโนทัศน์ดังกล่าวเข้าสู่กองทัพใน ค.ศ. 1936 ด้วยระเบียบสนามรบชั่วคราว ค.ศ. 1936 ตัวอย่างแรก ๆ ของศักยภาพของปฏิบัติการทางลึกพบได้จากชัยเหนือญี่ปุ่นของโซเวียตในยุทธการที่ฮาลฮินกอล ซึ่งทหารโซเวียตภายใต้บังคับบัญชาของเกออร์กี จูคอฟพิชิตกองทัพญี่ปุ่นที่ฮาลฮินกอลในเดือนสิงหาคมและกันยายน ค.ศ. 1939
มักกล่าวว่าการกวาดล้างเหล่านายทหารกองทัพแดงอย่างกว้างขวางใน ค.ศ. 1937–39 ทำให้ปฏิบัติการทางลึกเสื่อมความนิยมชั่วคราว อย่างไรก็ตาม ปฏิบัติการทางลึกเป็นส่วนสำคัญของหลักนิยมโซเวียตอย่างแน่นอนหลังมีการแสดงประสิทธิภาพในยุทธการที่ฮาลฮินกอล และความสำเร็จของปฏิบัติการของเยอรมันที่คล้ายกันในโปแลนด์และฝรั่งเศส มีการใช้ปฏิบัติการทางลึกอย่างประสบความสำเร็จยิ่งใหญ่ระหว่างสงครามโลกครั้งที่สองซึงนำมาสู่ชัยชนะในยุทธการที่สตาลินกราด และปฏิบัติการบากราติออน
จุดจบ

ใน ค.ศ. 1935 ตูฮาเชฟสกีได้รับเลื่อนยศเป็นจอมพลแห่งสหภาพโซเวียต ตอนที่เขาอายุ 42 ปี และในเดือนมกราคม ค.ศ. 1936 ตูฮาเชฟสกีได้มีโอกาสเยือนสหราชอาณาจักร, ฝรั่งเศส และเยอรมนี
ก่อนถูกจับ ตูฮาเชฟสกีถูกปลดออกจากหน้าที่ในฐานะผู้ช่วยแม่ทัพคลีเมนต์ โวโรชีลอฟ และได้รับแต่งตั้งให้เป็นผู้บัญชาการมณฑลทหารโวลกา ไม่นานหลังคำสั่งใหม่ตูฮาเชฟสกีถูกจับกุมอย่างลับ ๆ เมื่อวันที่ 22 พฤษภาคม ค.ศ. 1937 และนำกลับไปยังกรุงมอสโกในรถตู้เรือนจำ
การสอบปากคำและทรมานตูฮาเชฟสกี ได้รับการกำกับดูแลโดยตรงโดยหัวหน้า NKVD นีโคไล เยจอฟ โดยสตาลินสั่งเยจอฟว่า "เห็นด้วยตัวคุณเอง แต่ต้องบังคับตูฮาเชฟสกีให้บอกทุกอย่าง ... มันเป็นไปไม่ได้ที่เขาจะลงมือคนเดียว"
มอนเตฟิโออร์ กล่าวว่า ไม่กี่วันต่อมาขณะที่เยจอฟพึมพำออกมาจากห้องทำงานของสตาลิน ตูฮาเชฟสกีก็รับสารภาพว่า อะเวล เยนูคีดเซที่สมัครเป็นนายทหารใน ค.ศ. 1928 เป็นสายลับจากเยอรมนีซึ่งร่วมมือกับนีโคไล บูคารินเพื่อโค่นอำนาจของสตาลิน เอกสารสีน้ำตาลซึ่งเป็นคำสารภาพของตูฮาเชฟสกีตอนที่ยังมีชีวิตอยู่ที่พบในภายหลังพบว่ามีรอยเลือดติดอยู่
สตาลินให้ความเห็นว่า "เป็นเรื่องเหลือเชื่อ แต่ก็เป็นความจริงที่พวกเขายอมรับ"
วันที่ 11 มิถุนายน ค.ศ. 1937 ศาลสูงสุดโซเวียตเรียกประชุมคณะตุลาการทหารพิเศษเพื่อพิจารณาตูฮาเชฟสกีและนายพลแปดคนในข้อหากบฏ การพิจารณาดังกล่าวได้ชื่อว่า คดีองค์การทหารทรอตสกีอิสต์ต่อต้านโซเวียต เมื่อตูฮาเชฟสกีฟังข้อกล่าวหาแล้ว มีผู้ได้ยินเขากล่าวว่า "รู้สึกเหมือนฝันไป" ตุลาการส่วนใหญ่ก็รู้สึกตระหนก มีผู้ได้ยินตุลาการคนหนึ่งออกความเห็นว่า "พรุ่งนี้ ผมคงโดนจับไปอยู่ที่เดียวกันนั้น" (นายทหารแปดคนที่เป็นตุลาการในองค์คณะดังกล่าว มีห้าคนโดนประหารในภายหลัง) มีการอธิบายให้ผู้ถูกกล่าวหาฟังว่า การพิจารณาคดีเป็นไปตามกฎหมายฉบับวันที่ 1 ตุลาคม ค.ศ. 1934 จึงห้ามทนายจำเลยเข้าห้องพิจารณา และห้ามอุทธรณ์คำตัดสิน
เวลา 23:35 น. ของวันนั้น จำเลยทั้งหมดถูกตัดสินว่ามีความผิดและให้ประหารชีวิต สตาลิน ซึ่งรอฟังคำตัดสินพร้อมกับโมโลตอฟ คากาโนวิช และเยจอฟ กล่าวเพียงว่า "อนุมัติ" แม้ยังไม่ได้ดูบันทึกคำตัดสิน
ภายในชั่วโมงนั้น ร้อยเอก วาซีลี โบลฮิน หัวหน้าหน่วย NKVD เรียกตูฮาเชฟสกีออกจากห้องขัง แล้วอดีตจอมพลผู้นี้ก็ถูกประหารด้วยการยิงนัดเดียวเข้าที่หลังศีรษะ โดยมีเยจอฟเป็นสักขีพยาน
ทันทีหลังจากนั้นเยจอฟถูกสตาลินเรียกไปเข้าพบ สตาลินถามเยจอฟว่า "คำพูดสุดท้ายของตูฮาเชฟสกีคืออะไร" เยจอฟตอบสตาลินว่า "เจ้างูบอกว่า เขาได้อุทิศตนเพื่อแผ่นดิน และ สหายสตาลิน เขาขอให้อภัยเขา แต่เห็นได้ชัดว่าเขาไม่ได้เป็นคนตรงไปตรงมา เขาไม่ยอมวางมือ"
มอนเตฟิโออร์กล่าวว่า สตาลินทราบมาตลอดว่ากองทัพแดงเป็นสถาบันเดียวที่สามารถต่อต้านการแสวงอำนาจเด็ดขาดของเขาได้ ความหวาดระแวงของสตาลินเกี่ยวกับการโค่นล้มภายในและความเชื่อมั่นในความสามารถไม่มีข้อผิดพลาดในการตรวจจับผู้ทรยศของเขาก็ทำให้มันเกิดขึ้น สตาลิน เยจอฟ และโวโรชีลอฟจัดการจับกุมและประหารชีวิตนายทหารโซเวียตหลายพันคนหลังตูฮาเชฟสกีถูกยิง ในที่สุด ห้าจากแปดนายพลที่เฝ้าดู "การพิจารณาคดีตูฮาเชฟสกี " ถูก NKVD จับกุมและยิงเช่นกัน
เครื่องอิสริยาภรณ์

เครื่องราชอิสริยาภรณ์เซนต์แอนน์
เครื่องราชอิสริยาภรณ์สตานิสลาวา
เครื่องราชอิสริยาภรณ์เซนต์วลาดีมีร์
เครื่องอิสริยาภรณ์เลนิน
เครื่องอิสริยาภรณ์ธงแดง
อาวุธปฏิวัติกิตติมศักดิ์
บรรณานุกรม

Agricola, Kurt. Der Rote Marschall: Tuchatschewskis Aufstieg und Fall. Vol. 5, Berlin: Die Wehrmacht, 1939.
แหล่งข้อมูลอื่น

The Red Bonaparte
| ด ค กจอมพลแห่งสหภาพโซเวียต |
| --- | --- | --- |
|  โวโรชีลอฟ  ตูคาเชฟสกี  บูดิออนนืย  เยโกรอฟ  บลูย์เคียร์  ตีโมเชนโค  คูลิค  ชาปอชนีคอฟ  จูคอฟ  วาซีเลฟสกี  สตาลิน (จอมพลสูงสุด)  โคเนฟ  โกโวลอฟ  โรคอสซอฟสกี  มาลีนอฟสกี  ตอลบูคิน  เมเรตสคอฟ  เบรียา  โซโคลอฟสกี  บุลกานิน  บากราเมียน  บีรูย์ซอฟ  เกรชโค  เยเรเมนโก  มอสคาเลนโค  ชุยคอฟ  ซาคารอฟ  โกลีคอฟ  ครืยลอฟ  ยาคูบอฟสกี  บาติตสกี  โคเชวอย  เบรจเนฟ  อุสตีนอฟ  คูลีคอฟ  โอการ์คอฟ  โซโคลอฟ  อะโครเมเยฟ  คูร์คอตกิน  เปตรอฟ  ยาซอฟ  |  โวโรชีลอฟ  ตูคาเชฟสกี  บูดิออนนืย  เยโกรอฟ  บลูย์เคียร์  ตีโมเชนโค  คูลิค  ชาปอชนีคอฟ  จูคอฟ  วาซีเลฟสกี  สตาลิน (จอมพลสูงสุด)  โคเนฟ  โกโวลอฟ  โรคอสซอฟสกี  มาลีนอฟสกี  ตอลบูคิน  เมเรตสคอฟ  เบรียา  โซโคลอฟสกี  บุลกานิน  บากราเมียน  บีรูย์ซอฟ  เกรชโค  เยเรเมนโก  มอสคาเลนโค  ชุยคอฟ  ซาคารอฟ  โกลีคอฟ  ครืยลอฟ  ยาคูบอฟสกี  บาติตสกี  โคเชวอย  เบรจเนฟ  อุสตีนอฟ  คูลีคอฟ  โอการ์คอฟ  โซโคลอฟ  อะโครเมเยฟ  คูร์คอตกิน  เปตรอฟ  ยาซอฟ  |  |
ทหารโปแลนด์กำลังยึดธงชัยของกองทัพแดงหลังยุทธการที่วอร์ซอ (ค.ศ. 1920)
ตูฮาเชฟสกีใน ค.ศ. 1925
เอกสารคำสารภาพปลอมของตูฮาเชฟสกีที่พวกเยจอฟได้จัดทำขึ้น
ตูฮาเชฟสกีบนชุดแสตมป์จอมพลของสหภาพโซเวียต ค.ศ. 1963
แผ่นปะปัก

แผ่นแปะลูกเสือที่ผู้นำผู้ใหญ่ประดับ ณ เม็กซิโกซิตี้ เมื่อเดือนมีนาคม พ.ศ. 2553
แผ่นปะปัก (อังกฤษ: embroidered patch) หรือ แพทช์ปัก หรือที่รู้จักกันในชื่อของ ตราผ้า (cloth badge) เป็นงานปักที่สร้างขึ้นโดยใช้ผ้าด้านหลังและด้าย ศิลปะการปักผ้าเป็นประเพณีเก่าแก่และเป็นงานที่ทำด้วยมือ ในช่วงครึ่งแรกของคริสต์ศตวรรษที่ 20 โดยปกติจะมีการปักโดยใช้เครื่องปักชิฟฟลี เครื่องจักรคอมพิวเตอร์ความเร็วสูงได้นำไปสู่การผลิตจำนวนมาก
มีหลายวิธีในการติดไว้บนพื้นผิวผ้า แผ่นปะปักปักสามารถติดด้วยหมุด การเย็บ หรือติดด้วยวิธีการที่ทันสมัยกว่า เช่น การรีดทับ, การใช้กาวความร้อนด้วยเครื่องเป่า และแผ่นรองตีนตุ๊กแก
ประวัติ

แผ่นปะปัก เป็นเครื่องมือระบุตัวตนที่สำคัญสำหรับทหารและบุคลากรในเครื่องแบบอื่น ๆ โดยสืบเชื้อสายมาจากวัฒนธรรมโบราณเมื่อหลายพันปีก่อนในทะเลเมดิเตอร์เรเนียน ตะวันออกกลาง จีน อินเดีย และอเมริกาใต้
ปัจจุบัน แผ่นปะปักถูกใช้โดยองค์กรภาครัฐ (รวมถึงเครื่องแบบทหาร, หน่วยบริการฉุกเฉิน และผู้ปฏิบัติงานเฉพาะทางอื่น ๆ), ทีมกีฬา และบริษัทในภาคเอกชน เพื่อแสดงถึงระดับยศ ตำแหน่งงาน ตำแหน่งเฉพาะ หรือหน่วยเฉพาะทาง ในกลุ่มเยาวชนรวมทั้งทีมกีฬา องค์กรลูกเสือ และสโมสรเฉพาะทาง มักสวมเสื้อผ้าที่ประดับด้วยแผ่นปะปัก รวมถึงยังใช้โดยหน่วยงานอวกาศ บนเครื่องแบบของนักบินอวกาศเพื่อแสดงถึงภารกิจ (แผ่นปะภารกิจ) และมักจะถูกสะสมโดยนักสะสมแผ่นปะเช่นกัน
ประวัติ > การใช้ทางทหาร

เช่นเดียวกับมุทราศาสตร์รูปแบบอื่นๆ สีและรูปบนแผ่นปะทางทหารได้รับการออกแบบคัดเลือกเพื่อสื่อถึงลักษณะและหลักนิยมเชิงบวกที่แตกต่างกันในเชิงสัญลักษณ์
ประวัติ > การใช้ทางทหาร > สหรัฐ

แผ่นปะปักถูกนำมาใช้ครั้งแรกโดยหน่วยทหารสหรัฐ โดยมีตัวอย่างที่ค่อนข้างหยาบ และไม่เป็นทางการบางส่วนที่พบในเครื่องแบบทหารจากสงคราม พ.ศ. 2355, สงครามเม็กซิโกปี พ.ศ. 2388 และสงครามกลางเมือง (พ.ศ. 2404–2408) การระบุหน่วยหรือที่เรียกว่าเครื่องหมายแขนเสื้อและไหล่ (shoulder sleeve insignia: SSI) เป็นองค์ประกอบที่ค่อนข้างใหม่ของเครื่องแบบทหารยุคใหม่ในขณะนั้น หลังจากมีต้นจุดเริ่มต้นในช่วงสงครามโลกครั้งที่หนึ่ง เมื่อ พลเอก จอห์น เจ. เพอร์ชิง ได้อนุญาตให้ใช้งานได้แบบจำกัด
แผ่นปะทางการทหารที่เก่าแก่ที่สุดของสหรัฐคือ "Big Red One" ของกองพลทหารราบที่ 1 ซึ่งใช้งานครั้งแรกเมื่อวันที่ 31 ตุลาคม พ.ศ. 2461 เครื่องหมายแขนเสื้อและไหล่ (SSI) กลายเป็นเรื่องธรรมดาในช่วงสงครามโลกครั้งที่สอง และมีแผ่นปะเฉพาะสำหรับแต่ละหน่วยของกองทัพบก กองทัพเรือ นาวิกโยธิน กองทัพอากาศ และหน่วยยามฝั่ง จนกลายเป็นประเพณีที่น่าภาคภูมิใจในการใช้งาน เกิดตลาดสำหรับนักสะสม โดยเฉพาะแผ่นปะรุ่นที่ผลิตมาอย่างจำกัดที่หายาก
มีการกำหนดกฎระเบียบต่าง ๆ เกี่ยวกับวิธีการแสดงตรา จำนวนแผ่นปะที่สามารถประดับได้ในคราวเดียว และแผ่นปะดังกล่าวอาจประดับบนเครื่องแบบของเหล่าบริการมากกว่าหนึ่งเหล่า ในกองทัพสหรัฐฯ เครื่องหมายแขนเสื้อและไหล่ (SSI) จะประดับบริเวณแขนซ้ายบน ใต้ตะเข็บไหล่ของชุดเครื่องแบบ บางครั้งจะถูกประดับในบริเวณอื่น โดยเฉพาะเมื่อสวมชุดเกราะหรืออุปกรณ์เสริมและมีการปิดบังการแสดงตราบริเวณช่วงที่กำหนดให้ประดับตามปกติ
สำหรับกองทัพสหรัฐฯ การออกแบบแผ่นปะได้รับการรับรองและคุ้มครองโดยสถาบันมุทราศาสตร์ สถาบันเป็นผู้ตัดสินใจว่าจะแสดงแผ่นปะทางทหารอย่างไร การประดับ และเหตุผลในการประดับแสดง ตราสัญลักษณ์รับประกัน (hallmark) ถูกกำหนดให้กับผู้ผลิตเครื่องหมายทางทหารที่ได้รับการรับรองแต่ละราย เพื่อระบุว่าผู้ผลิตรายใดที่เป็นผู้ผลิตชิ้นงาน สำหรับผู้ผลิตรายอื่นในการสร้างการออกแบบบนแผ่นปะที่มีลักษณะคล้ายกับรายการประกาศอย่างเป็นทางการของแผ่นปะกองทัพบกจะถือว่าเป็นสิ่งที่ผิดกฎหมาย
อุตสาหกรรมแผ่นปะปักถูกครอบงำโดยบริษัทที่ก่อตั้งมายาวนานหลายแห่ง เช่น Chicago Sewing Company (ก่อตั้งในปี พ.ศ. 2433), Lion Brothers (ก่อตั้งในปี พ.ศ. 2442), St. Louis Embroidery (ก่อตั้งในปี พ.ศ. 2430), A-B Emblem และ Penn Emblem (ก่อตั้งในปี พ.ศ. 2490) เช่นเดียวกับอุตสาหกรรมการผลิตสิ่งทอส่วนใหญ่ในสหรัฐอเมริกา การผลิตตราสัญลักษณ์ได้ย้ายฐานการผลิตออกนอกประเทศเป็นส่วนใหญ่ แม้ว่าผู้ผลิตบางรายจะยังคงรักษาโรงงานในการผลิตไว้ในประเทศก็ตาม
การผลิต

ก่อนการถือกำเนิดของเทคโนโลยีคอมพิวเตอร์ แผ่นปะถูกสร้างขึ้นด้วยมือ อย่างไรก็ตาม กระบวนการทั่วไปยังคงเหมือนเดิมในปัจจุบัน ขั้นแรก ผ้าด้านหลังจะถูกตัดให้เป็นรูปทรงเพื่อป้องกันการหลุดลุ่ย ขอบของแผ่นรองจะถูกผนึกด้วยความร้อน จากนั้นจึงเย็บด้ายเข้าที่แผ่นงาน การออกแบบบางแบบจะใช้ส่วนรองรับเป็นพื้นหลังของแผ่นปะ ในขณะที่บางแบบใช้การเย็บปิดส่วนด้านหลังทั้งหมด เพื่อให้แผ่นปะเสร็จสิ้น อาจใช้กาวรีดที่ด้านหลังซึ่งเป็นขั้นตอนที่ในยุคสมัยแรกไม่มีใช้งาน
เครื่องจักรที่ถูกสร้างขึ้นระหว่างการปฏิวัติอุตสาหกรรมในคริสต์ศตวรรษที่ 18 และ 19 ได้เปลี่ยนการผลิตเสื้อผ้าสำเร็จรูปด้วยเทคโนโลยี เช่น เครื่องทอผ้าไฟฟ้าและจักรเย็บผ้า ทำให้ผ้ามีคุณภาพที่คงที่มากขึ้น และเพิ่มประสิทธิภาพในการผลิตอย่างมาก การปักซึ่งครั้งหนึ่งเคยเป็นกระบวนการเย็บแบบเย็บด้วยมือซึ่งใช้เวลานานมาก่อน ได้รับการปฏิวัติโดยการนำเครื่องปักชิฟฟลีมาใช้ ซึ่งคิดค้นโดยไอแซค โกรบลี (Isaak Groebli) ชาวสวิตเซอร์แลนด์ในปี พ.ศ. 2406 เครื่องทำงานด้วยระบบสองด้ายเช่นเดียวกับจักรเย็บผ้าในช่วงการผลิตช่วงแรกจากเครื่องจักรหลายเข็มซึ่งขับเคลื่อนโดยข้อเหวี่ยงที่หมุนด้วยมือนั้นไม่ได้เร็วกว่างานฝีมือมากนัก แต่มีข้อแตกต่างที่สำคัญคือสามารถสร้างสำเนาของการออกแบบที่เหมือนกันหลายชุดได้ เครื่องจักรของโกรบลีใช้การผสมผสานระหว่างเข็มที่ร้อยด้ายอย่างต่อเนื่องและกระสวยที่มีกระสวยด้าย ตัวกระสวยนั้นดูคล้ายกับตัวเรือ "ชิฟฟลี" แปลว่า "เรือลำเล็ก" ในภาษาสวิสของภาษาเยอรมัน ดังนั้นเครื่องจักรของเขาจึงเป็นที่รู้จักในชื่อเครื่องจักรชิฟฟลี เครื่องจักรอัตโนมัติซึ่งได้รับการออกแบบปรับปรุงเพิ่มประสิทธิภาพโดยลูกชายคนโตของไอแซคในปี พ.ศ. 2441 ทำให้ระบบกลไกเรียบง่ายขึ้น จึงสามารถทำงานโดยผู้ปฏิบัติงานเพียงคนเดียว
ประเภทของการเย็บ เช่น ตะเข็บลูกโซ่ ตะเข็บรังดุมหรือตะเข็บผ้าห่ม ตะเข็บเนา การปักทึบ และการปักครอสติส ล้วนเป็นพื้นฐานของการปัก แผ่นปะมักทำมาจากการเย็บแบบลูกโซ่ ปักทึบ และการเย็บชายผ้า และการทำงานของเครื่องจักรต้องใช้ด้ายหลายเส้น
เทคโนโลยีขั้นสูงช่วยให้การออกแบบแทบทุกชนิดสามารถสร้างขึ้นใหม่โดยใช้ด้ายปักบนแพทช์ปัก ภาพที่ก่อนหน้านี้ทำด้วยมือด้วยกระบวนการที่ใช้เวลานานสามารถใช้วิธีการสแกนได้อย่างรวดเร็ว การสแกนแบบดิจิทัล และควบคุมด้วยคอมพิวเตอร์ ซึ่งจักรเย็บผ้าหลายหัวจะสามารถใช้ด้ายหลายสีปักได้พร้อมกัน
ความก้าวหน้าสมัยใหม่อื่น ๆ ได้แก่ การใช้พลาสติกรองบนแผ่นปะ การปรับปรุงความแข็ง และป้องกันการพันกันหรือรอยยับจากการออกแบบ แผ่นแปะมักจะถูกไดคัทเป็นรูปทรงเฉพาะโดยมีขอบที่ป้องกันไม่ให้เกิดการหลุดลุ่ยออกโดยการเย็บแบบเสิร์จ ด้ายผสมโพลีเอสเตอร์มีสีติดทนและมีความทนทานที่มากกว่าเมื่อเปรียบเทียบกับด้ายฝ้ายแบบเดิม
ทางเลือก

ทางเลือกสมัยใหม่สำหรับแผ่นปะปักคือแผ่นปะพีวีซี (PVC โพลีไวนิลคลอไรด์) ซึ่งช่วยให้สามารถออกแบบได้ซับซ้อนมากขึ้น
ดูเพิ่ม

งานปัก
การรีดทับ
การสะสมแผ่นปะ
ตราลูกเสือ
แผ่นปะ นย. ลาดตระเวนของนาวิกโยธินไทย กองทัพเรือไทย
พิธีประดับแผ่นปะศูนย์ความเป็นเลิศด้านความยั่งยืนของกองทัพบกสหรัฐ พ.ศ. 2552
แผ่นปะตำรวจเยอรมัน
การขาดโฟเลต

| การขาดโฟเลต  (Folate deficiency ) |
| --- | --- |
กรดโฟลิก ซึ่งเป็นสารตั้งต้นของวิตามินบี9 แบบที่มีฤทธิ์
บัญชีจำแนกและลิงก์ไปภายนอก
ICD-10: D52 E53.8
ICD-9: 266.2
DiseasesDB: 4894
MedlinePlus: 000354
eMedicine: med/802
MeSH: D005494
การขาดโฟเลต (อังกฤษ: Folate deficiency) คืออาการเมื่อร่างกายมีระดับกรดโฟลิกที่ต่ำ
โฟเลตซึ่งรู้จักอีกอย่างหนึ่งว่า วิตามินบี9 มีบทบาทในการสังเคราะห์ adenosine, guanine, และ thymidine ซึ่งเป็นส่วนของการสังเคราะห์ดีเอ็นเอ
อาการขาดโฟเลตบ่อยครั้งสังเกตได้ยาก โดยภาวะเลือดจางเหตุขาดโฟเลต (folate deficiency anemia) เป็นอาการที่พบในภายหลัง
ซึ่งมีอาการเม็ดเลือดแดงที่โตผิดปกติ (megaloblast) เพราะไม่มีกรดโฟลิกเพียงพอในร่างกาย
อาการ

อาการอาจรวมความไม่อยากอาหารและน้ำหนักลด
อาการอื่น ๆ รวมทั้งความอ่อนเพลีย ลิ้นเจ็บ ปวดหัว ใจสั่น หงุดหงิด และความผิดปกติทางพฤติกรรม
ในผู้ใหญ่ ภาวะโลหิตจาง (แบบเม็ดเลือดแดงใหญ่ เป็น megaloblastic anemia) อาจเป็นตัวชี้ว่ามีโรคมานานแล้ว
ในทารกและเด็ก การขาดโฟเลตอาจทำให้โตช้า
หญิงที่ขาดโฟเลตแล้วตั้งครรภ์มีโอกาสคลอดเด็กตัวเล็กก่อนกำหนดและมีทารกที่มีปัญหาหลอดประสาทไม่ปิด (neural tube defects) สูงกว่า
งานศึกษาเมื่อไม่นานนี้แสดงว่าอาจมีส่วนร่วมกับการเกิดเนื้องอก โดยเฉพาะในลำไส้ใหญ่ผ่านกระบวนการ demethylation/hypomethylation ของเนื้อเยื่อที่กำลังแบ่งตัวอย่างรวดเร็ว
แต่ว่าอาการบางอย่างสามารถเกิดจากโรคอื่นได้
ดังนั้น การให้แพทย์ตรวจอาการเพื่อรักษาให้ถูกต้องจึงเป็นเรื่องสำคัญ
อาการ > ความซึมเศร้า

งานศึกษาหลายงานแสดงว่า สถานะของโฟเลตและวิตามินบี12 อาจมีบทบาทให้เกิดความซึมเศร้า
เพราะว่าทั้งสองมีส่วนในปฏิกิริยา transmethylation ซึ่งขาดไม่ได้ในการสร้างสารสื่อประสาทและสารอื่น ๆ (เช่น เซโรโทนิน, อีพิเนฟริน, nicotinamide, purines, และฟอสโฟลิพิด)
ระดับโฟเลตหรือวิตามินบี12 ที่ต่ำสามารถระงับปฏิกิริยา transmethylation ทำให้สะสม homocysteine และขัดขวางกระบวนการเมแทบอลิซึมของสารสื่อประสาท (โดยเฉพาะกระบวนการ hydroxylation ของโดพามีนและเซโรโทนิน จาก tyrosine และ tryptophan) ฟอสโฟลิพิด ปลอกไมอีลิน และตัวรับในเซลล์ประสาท
ระดับ homocysteine ที่สูงเกินในเลือด (hyperhomocysteinemia) อาจทำให้เส้นเลือดเสียหายจากออกซิเดชันซึ่งมีผลต่อการทำงานผิดปกติในสมอง
และอาจนำไปสู่โรคต่าง ๆ รวมทั้งโรคซึมเศร้า
มีงานศึกษาหลายงานที่พบระดับโฟเลตและวิตามินบี12 ที่ต่ำในคนไข้โรคซึมเศร้า
นอกจากนั้นแล้ว งานศึกษาบางงานยังแสดงว่า การมีระดับโฟเลตต่ำทำให้รักษาด้วยยาแก้ซึมเศร้าได้ไม่ดี และมีงานอื่นที่แสดงว่า การมีวิตามินบี12 สูงสัมพันธ์กับผลการรักษาที่ดีกว่า
ดังนั้น การได้วิตามินทั้งสองอย่างนี้เพียงพอไม่ใช่ช่วยลดโอกาสเสี่ยงต่อโรคซึมเศร้าเท่านั้น แต่ยังช่วยบำบัดโรคเมื่อรักษาด้วยยาแก้ซึมเศร้าด้วย
เหตุ

การขาดโฟเลตอาจเกิดขึ้นเมื่อต้องการโฟเลตมากขึ้น หรือเมื่อทานอาหารที่มีโฟเลตไม่เพียงพอ หรือว่าเมื่อร่างกายขับหรือเสียโฟเลตมากกว่าปกติ
ยาที่ขัดขวางการใช้โฟเลตในร่างกายอาจจะทำให้จำเป็นต้องได้วิตามินนี้เพิ่มขึ้น
งานวิจัยบางงานแสดงว่าการได้รับรังสีอัลตราไวโอเลต รวมทั้งการใช้เตียงอาบแดด สามารถทำให้ขาดโฟเลต
การขาดมักสามัญกว่าในหญิงมีครรภ์ ทารก เด็ก และวัยรุ่น
และอาจมาจากอาหารที่ไม่ถูกสุขภาพหรือเป็นผลของการติดเหล้า
ข้อมูลเพิ่มเติม: กรดโฟลิก § การผลิตดีเอ็นเอและกรดอะมิโน
นอกจากนั้นแล้ว ความผิดปกติในเอนไซม์ homocysteine methyltransferase หรือการขาดวิตามินบี12 อาจนำไปสู่สถานการณ์ที่เรียกว่ากับดักเมทิล ("methyl-trap") ของ tetrahydrofolate (THF) ซึ่ง THF เปลี่ยนไปเป็นบ่อเก็บ methyl-THF ซึ่งไม่สามารถมีเมแทบอลิซึมต่อไปได้ และดังนั้นจึงกลายเป็นบ่อดูด THF ซึ่งในที่สุดมีผลขาดโฟเลต
ดังนั้น การขาดวิตามินบี12 จึงสามารถสร้างบ่อดูด methyl-THF ขนาดใหญ่ที่ไม่สามารถทำปฏิกิริยาอะไรได้ และมีอาการปรากฏเหมือนกับขาดโฟเลต
ลำไส้เล็กทั้งตอนจะเป็นตัวดูดซึมโฟเลต แม้จะเกิดโดยหลักในลำไส้เล็กส่วนกลาง โดยโฟเลตจะเข้ายึดกับ receptor protein โดยเฉพาะเจาะจง
การอักเสบของลำไส้เล็กแบบแพร่กระจาย หรือโรคที่ทำให้ลำไส้เสื่อม เช่น Crohn's disease, coeliac disease, ลำไส้อักเสบเรื้อรัง (chronic enteritis), หรือ entero-enteric fistulae อาจลดฤทธิ์ของ pteroyl polyglutamase (PPGH) ซึ่งเป็น เอนไซม์แบบ hydrolase ที่จำเป็นในการดูดซึมโฟเลต และดังนั้น จึงนำไปสู่การขาดโฟเลต
เหตุ > เหตุการณ์

เหตุการณ์บางอย่างอาจทำให้จำเป็นต้องได้รับโฟเลตมากขึ้น รวมทั้ง
การตกเลือด
การฟอกไต
โรคตับ
การดูดซึมไม่ดี รวมทั้งจาก celiac disease
การตั้งครรภ์และการให้นมบุตร
การสูบบุหรี่
การดื่มเหล้า (หรือแอลกอฮอล์ชนิดอื่น ๆ)
เหตุ > เภสัชวิทยา

ยาบางอย่างอาจขัดขวางเมแทบอลิซึมของโฟเลต รวมทั้ง
ยากันชัก เช่น  เฟนิโทอิน, คาร์บามาเซพีน, primidone หรือ valproate
เมตฟอร์มิน ซึ่งบางครั้งใช้คุมน้ำตาลในเลือดของคนไข้โรคเบาหวานแบบที่ 2
methotrexate เป็นยารักษามะเร็งซึ่งบางครั้งใช้ควบคุมความอักเสบที่เกิดจาก Crohn's disease, ลำไส้ใหญ่อักเสบแบบมีแผล (ulcerative colitis), และโรคไขข้ออักเสบ (rheumatoid arthritis)
sulfasalazine ซึ่งใช้ควบคุมอาการอักเสบจาก Crohn's disease, ลำไส้ใหญ่อักเสบแบบมีแผล (ulcerative colitis), และโรคไขข้ออักเสบ (rheumatoid arthritis)
triamterene เป็นยาขับปัสสาวะ
ยาเม็ดคุมกำเนิด
เมื่อแพทยสั่งยา methotrexate บางครั้งก็จะให้กรดโฟลิกเสริมด้วย
ผลการรักษาของ methotrexate มาจากฤทธิ์ยับยั้งเอนไซม์ dihydrofolate reductase และดังนั้น จึงลดอัตราการสังเคราะห์แบบ de novo (คือจากโมเลกุลง่าย ๆ แทนการเวียนใช้ใหม่) ของ purine กับ pyrimidine และลดอัตราการแบ่งเซลล์
เพราะระงับการแบ่งเซลล์ ยาจึงมีพิษมากต่อเซลล์ที่ต้องแบ่งตัวอย่างรวดเร็ว เช่น เซลล์มะเร็ง และเซลล์ progenitor ของระบบภูมิคุ้มกัน
ดังนั้น การเสริมโฟเลตจึงมีประโยชน์กับคนไข้ที่ได้ยาขนาดต่ำระยะยาวเพื่อแก้อักเสบ เช่น โรคไขข้ออักเสบ (rheumatoid arthritis) หรือโรคสะเก็ดเงิน (psoriasis) เพื่อป้องกันภาวะโลหิตจางแบบเม็ดเลือดโตจากการขาดโฟเลต
บางครั้งแพทย์ก็จะให้โฟเลตเสริมก่อนเริ่มเคมีบำบัดขนาดสูงเพื่อป้องกันเซลล์ที่ยังดี
แต่ว่า ไม่ควรใช้ methotrexate ร่วมกับกรดโฟลิกในการรักษามะเร็งเพราะอาจขัดกัน
การป้องกันและรักษา

กรดโฟลิกอยู่ในผักใบเขียวหลายอย่าง
วิตามินรวมก็มักจะรวมโฟเลตกับวิตามินบีอื่น ๆ ด้วย
วิตามินบี มีโฟเลตเป็นต้น ละลายน้ำได้ และที่เกินจะขับออกทางปัสสาวะ
เมื่อทำอาหาร การนึ่งอาจช่วยเก็บโฟเลตไว้ในอาหารได้ดีกว่า (เทียบกับการต้ม) และดังนั้น จะช่วยป้องกันการขาดโฟเลต
การขาดโฟเลตช่วงตั้งครรภ์สัมพันธ์กับโอกาสเสี่ยงหลอดประสาทไม่ปิด (neural tube defects) สำหรับทารกในครรภ์สูงขึ้น
และภาวะเช่นนี้ในช่วงตั้งครรภ์ 4 สัปดาห์แรกสามารถก่อให้เกิดปัญหาทางโครงสร้างและพัฒนาการ
สถาบันสุขภาพแห่งชาติ (สหรัฐอเมริกา) แนะนำหญิงที่วางแผนตั้งครรภ์ให้เสริมวิตามินบีก่อนตั้งครรภ์และในเดือนแรกของการตั้งครรภ์เพื่อป้องกันปัญหานั้น
เชิงอรรถและอ้างอิง

↑  Huether, Sue; McCance, Kathryn (2004). "20". Understanding Pathophysiology (3rd ed.). Mosby. p. 543. ISBN 0-323-02368-1.
↑  Tamparo, Carol (2011). Diseases of the Human Body (Fifth ed.). Philadelphia, PA. pp. 337. ISBN 978-0-8036-2505-1.
↑  Haslam N, Probert CS (1998). "An audit of the investigation and treatment of folate deficiency". Journal of the Royal Society of Medicine. 91 (2): 72–3. PMC 1296488. PMID 9602741.
1 2 3 4  Coppen A, Bolander-Gouaille C (2005). "Treatment of depression: time to consider folic acid and vitamin B12". J Psychopharmacol. 19 (1): 59–65. doi:10.1177/0269881105048899. PMID 15671130.
1 2 3  
Karakuła H, Opolska A, Kowal A, Domański M, Płotka A, Perzyński J (2009). "Does diet affect our mood? The significance of folic acid and homocysteine". Pol Merkur Lekarski. 26 (152): 136–41. PMID 19388520.
↑  
Oakley GP Jr, Adams MJ, Dickinson CM (1996). "More folic acid for everyone, now". Journal of Nutrition. 126 (3): 751S–755S. PMID 8598560.
↑  
McNulty, H (1995). "Folate requirements for health in different population groups". British Journal of Biomedical Science. 52 (2): 110–9. PMID 8520248.
↑  
Stolzenberg, R (1994). "Possible folate deficiency with postsurgical infection". Nutrition in Clinical Practice. 9 (6): 247–50. doi:10.1177/0115426594009006247. PMID 7476802.
↑  
Pietrzik KF, Thorand B (1997). "Folate economy in pregnancy". Nutrition. 13 (11–12): 975–7. doi:10.1016/S0899-9007(97)00340-7. PMID 9433714.
↑  
Kelly, GS (1998). "Folates: Supplemental forms and therapeutic applications". Altern Med Rev. 3 (3): 208–20. PMID 9630738.
↑  
Cravo ML, Gloria LM, Selhub J, Nadeau MR, Camilo ME, Resende MP, Cardoso JN, Leitao CN, Mira FC (1996). "Hyperhomocysteinemia in chronic alcoholism: correlation with folate, vitamin B-12, and vitamin B-6 status". The American Journal of Clinical Nutrition. 63 (2): 220–4. PMID 8561063.
↑  
"Pregnancy and Tanning". American Pregnancy Association. มกราคม 2014. สืบค้นเมื่อ 11 มกราคม 2015.
↑  
Borradale D, Isenring E, Hacker E, Kimlin MG (กุมภาพันธ์ 2014). "Exposure to solar ultraviolet radiation is associated with a decreased folate status in women of childbearing age". Journal of Photochemistry and Photobiology B: Biology. 131: 90–95. doi:10.1016/j.jphotobiol.2014.01.002.
↑  Tamparo, Carol (2011). Diseases of the Human Body (5th ed.). Philadelphia, PA: F. A. Davis Company. pp. 337. ISBN 978-0-8036-2505-1.
↑  Hoffbrand, AV; Weir, DG (2001). "The history of folic acid". Br J Haematol. 113 (3): 579–589. doi:10.1046/j.1365-2141.2001.02822.x. PMID 11380441.
↑  "Folate: Evidence". Mayo Clinic. สืบค้นเมื่อ 11 มกราคม 2015.
↑  Czeizel AE, Dudás I, Vereczkey A, Bánhidy F (2013). "Folate deficiency and folic acid supplementation: the prevention of neural-tube defects and congenital heart defects". Nutrients. 5 (11): 4760–75. doi:10.3390/nu5114760. PMC 3847759. PMID 24284617.
↑  "Dietary Supplement Fact Sheet: Folate". National Institutes of Health. สืบค้นเมื่อ 11 มกราคม 2015.
แหล่งข้อมูลอื่น

Folic Acid Deficiency – MedScape
| --- | --- |
ฐานข้อมูลการควบคุมรายการหลักฐาน: ประจำชาติ :  อิสราเอล  สหรัฐ  ลัตเวีย
การวิเคราะห์การใช้

การวิเคราะห์การใช้ หรือ การวิเคราะห์การสื่อสาร (อังกฤษ: Traffic analysis) เป็นกระบวนการดักฟังและตรวจสอบข่าวสาร/ข้อความ เพื่อสรุปหาข้อมูลจากรูปแบบการสื่อสาร
ที่ทำได้แม้ข้อความจะเข้ารหัสลับและไม่สามารถถอดรหัสได้
โดยทั่วไป ยิ่งได้ข้อความจำนวนมากขึ้นเท่าไร รวมทั้งที่ดักฟังแล้วเก็บเอาไว้ ก็ยิ่งสามารถหาข้อมูลจากการใช้ระบบยิ่งขึ้นเท่านั้น
เป็นสิ่งที่อาจทำในบริบทของข่าวกรองทางทหาร การต่อต้านการสืบราชการลับ การวิเคราะห์นิสัย และเป็นประเด็นปัญหาอย่างหนึ่งในความมั่นคงของระบบคอมพิวเตอร์
การวิเคราะห์อาจอำนวยด้วยโปรแกรมคอมพิวเตอร์โดยเฉพาะ ๆ
เทคนิคปัจจุบันอาจรวมการวิเคราะห์เครือข่ายทางสังคมในรูปแบบต่าง ๆ
ข่าวกรองทหาร

ในบริบทของข่าวกรองทางทหาร การวิเคราะห์การใช้เป็นส่วนพื้นฐานของข่าวกรองผ่านการสื่อสาร และสามารถเป็นแหล่งข้อมูลเกี่ยวกับแผนการและปฏิบัติการของกลุ่มเป้าหมาย
รูปแบบการสื่อสารที่เป็นตัวอย่างรวมทั้ง
การสื่อสารบ่อย ๆ - อาจบอกว่า กำลังวางแผน
การสื่อสารสั้น ๆ กลับไปกลับมาอย่างรวดเร็ว - อาจบอกว่า กำลังต่อรอง
การไม่มีการสื่อสาร - แสดงการไม่มีปฏิบัติการ หรือว่า แผนการได้ทำสำเร็จลงแล้ว
การสื่อสารบ่อย ๆ ไปยังสถานีโดยเฉพาะ ๆ จากสถานีกลาง - สามารถบ่งสายการบังคับบัญชา
ใครคุยกับใคร - สามารถบ่งว่า สถานีไหนเป็นใหญ่หรือเป็นผู้ควบคุมเครือข่าย ซึ่งก็บอกถึงอะไรบางอย่างเกี่ยวกับบุคลากรที่อยู่ ณ สถานีหนึ่ง ๆ อีกด้วย
ใครคุยเมื่อไร - สามารถบ่งว่า สถานีไหนมีปฏิบัติการเนื่องกับเหตุการณ์ ซึ่งแสดงอะไรบางอย่างเกี่ยวกับข้อมูลที่ส่ง และอะไรบางอย่างเกี่ยวกับบุคลากร หรือความไว้วางใจในบุคลากร ณ สถานีหนึ่ง ๆ
ใครย้ายจากสถานีหนึ่งไปสู่อีกสถานีหนึ่ง หรือเปลี่ยนวิธีการสื่อสาร - อาจแสดงการเคลื่อนไหวไปในที่ต่าง ๆ หรือความเกรงกลัวว่าจะถูกดักฟัง
การวิเคราะห์การใช้สัมพันธ์อย่างใกล้ชิดกับการวิเคราะห์รหัสลับ (cryptanalysis, codebreaking)
เพราะชื่อรหัสที่ใช้อ้างผู้สื่อสาร/สถานีสื่อสาร (call sign) และที่อยู่บ่อยครั้งจะเข้ารหัสลับ ดังนั้น บ่อยครั้งจึงต้องหาวิธีระบุบุคคล/สถานี
การวิเคราะห์การใช้สามารถใช้แสดงความสำคัญของบุคคล หรือว่าอาจจะให้นัยถึงแผนการหรือการเคลื่อนไหว
ข่าวกรองทหาร > การรักษาความปลอดภัยของสายการสื่อสาร

การรักษาความปลอดภัยของสายการสื่อสาร (Traffic-flow security) เป็นมาตรการเพื่อซ่อนทั้งการมีและคุณสมบัติต่าง ๆ ของข้อความในเครือข่ายไม่ให้วิเคราะห์การใช้ได้
ซึ่งสามารถทำได้โดยมีขั้นตอนปฏิบัติการหรือโดยการป้องกันที่ได้จากเครื่องมือเข้ารหัสลับ
เทคนิคที่ใช้รวมทั้ง
การเปลี่ยนชื่อรหัสที่ใช้อ้างผู้สื่อสาร/สถานีสื่อสารบ่อย ๆ
การเข้ารหัสที่อยู่ของผู้ส่งและผู้รับ (codress message)
ทำให้วงจรการสื่อสารดูเหมือนจะยุ่งอยู่ตลอดเวลาหรือส่วนมาก โดยส่งข้อความหลอก
การส่งสัญญาณที่เข้ารหัสอย่างต่อเนื่อง ไม่ว่าจะมีการใช้วงจรนั้นจริง ๆ หรือไม่ เป็นเทคนิคที่เรียกว่า masking (การปิดบัง) หรือ link encryption (การเข้ารหัสสาย)
การรักษาความปลอดภัยของสายการสื่อสารเป็นส่วนหนึ่งของการรักษาความปลอดภัยของการสื่อสาร (communications security)
ข่าวกรองทหาร > การวิเคราะห์ข้อมูลเมทา (COMINT metadata analysis)

Communications' Metadata Intelligence หรือ COMINT metadata เป็นศัพท์ในเรื่องข่าวกรองทางการสื่อสาร (COMINT) โดยหมายถึงการหาข่าวกรองโดยวิเคราะห์ข้อมูลเมทาที่ใช้ในการสื่อสาร ดังนั้น นี่จึงเป็นตัวอย่างของการวิเคราะห์การใช้เนื่องกับการสืบราชการลับ
แม้ข่าวกรองที่เก็บการสื่อสารปกติจะมาจากการดักฟัง คือการดักการสื่อสารของกลุ่มเป้าหมายแล้วติดตามเนื้อหาที่สื่อสาร แต่ข่าวกรองโดยวิธีนี้ไม่ได้มาจากเนื้อหา แต่มาจากข้อมูลเมทาที่ใช้ในเทคนิคการสื่อสาร
ข่าวกรองการสื่อสารที่ไม่ใช้เนื้อหาเช่นนี้มักใช้สรุปข้อมูลเกี่ยวกับผู้สื่อสารหรือสถานีสื่อสาร เช่น ตำแหน่ง ผู้ที่ติดต่อด้วย ปริมาณการใช้งาน/ปฏิบัติการ กิจวัตรและข้อยกเว้นของกิจวัตร